**La colindat**

*Rolea Nicolae*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce-aş putea să zic? După ani treizeci

Pustiu mă trezesc ca un munte gol,

Înfloresc pe mine fagurii de vise

Şi-amintiri suave se rotesc în stol.

Ca prin ceaţa groasă văd pe deal în fugă

Copilaş cu ciucuri, mă văd prin nămeţi,

Faţa-i puf de floare şi din ochi lumina

Veselă-n cascade-i joacă pe pereţi!

Copil fără grijă prin troiene aleargă

Poartă-n mână steaua magicului cer,

Cu roză beteală o împletise mândru

Şi rostea, suave, versuri dulci de ler!

Cu macu-n obraz şi mustind de viaţă

Colinda cătunul după un bănuţ;

Viata-nmugureşte crezul când îl zice

Şi mă-nviorează glasul lui slăbuţ!

Şi cu el se-ngână clopoţelul vesel

Doamne, cât de bine se auzeau în cor,

Printre felinare, prin omătul mare,

Ardea în făclie vraja dulce a lor!

Când adorme seara fumul enigmatic

Pe-o cărare îngustă el pleca în munţi,

Atingându-i tandru cu măini de lumină

Le arăta steluţa şi cei doi bănuţi!

Brazii înalţi, molaticii, goneau înserarea

Adunaţi în juru-i, veseli fremătând,

Stelele din ramuri ca de sărbătoare

Într-un dans mirific coborau cântând!

Într-o vrajă mută, frumoasa colindă

O cânta pădurea cu el într-un joc,

Stelele torceau visătoare-n ramuri;

Aici să se-ntoarcă... nu mai este loc!

Stau în bloc.Sinistru, huruie tramvaie,

S-a topit spendoarea anilor trecuti...

Ţâncul de altădată protejat de stele

A plecat din mine pururea în munţi!

Lacrimile-s reci. Lunecând subţire,

Pe obrazul palid, au plecat forţat.

Fulgii vin la geamuri, herghelia albă

Întruna răvneşte să mă-ntoarcă-n sat!

Azi prin oase-mi fuge vântul amintirii,

Cineva din mine a murit, s-a dus...

Plânge clopoţelul ruginit de-o vreme,

Limbă-i amorţită, nimeni nu l-a uns!

Stau în bloc. Sinistru. Fulgii feciorelnici

Mi se vâră-n plete, anii mi-s cărunţi...

Ţânc fără de grijă, fiu născut de stele,

Nu-mi auzi tu plânsul sus acolo în munţi?

24.12.2009